Document ID: 32009D0777

KOMMISSIONENS BESLUTNING
af 21. oktober 2009
om udvidelse af anvendelserne af algeolie fra mikroalgen Ulkenia sp. som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97
(meddelt under nummer K(2009) 7932)
(Kun den engelske udgave er autentisk)
(2009/777/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
ud fra følgende betragtninger:
(1)
Lonza Ltd. (tidligere Nutrinova) indgav den 4. november 2004 en ansøgning til de kompetente myndigheder i Tyskland om udvidelse af anvendelserne som ny levnedsmiddelingrediens af olie fra mikroalgen Ulkenia sp.
(2)
Det kompetente tyske fødevarevurderingsorgan afgav den 9. februar 2005 den første vurderingsrapport. I rapporten konkluderedes det, at en udvidelse af anvendelserne af olie fra mikroalgen Ulkenia sp. ville kunne indebære en risiko for en uacceptabel stigning i indtaget af DHA (docosahexaensyre).
(3)
Kommissionen fremsendte denne første vurderingsrapport til alle medlemsstaterne den 21. april 2005.
(4)
Inden for det i artikel 6, stk. 4, i forordning (EF) nr. 258/97 fastsatte tidsrum på 60 dage blev der fremsat begrundede indsigelser mod markedsføring af produktet i henhold til denne bestemmelse.
(5)
Medlemsstaterne gav i deres indsigelser udtryk for betænkeligheder ved forhøjede niveauer for indtag af omega-3-fedtsyrer og især DHA (docosahexaensyre).
(6)
Hovedkilden til omega-3-fedtsyrer er imidlertid fiskeolie. De fødevarekategorier, som ansøgningen om tilladelse til tilsætning af olie fra mikroalgen Ulkenia sp. vedrører, kan i dag beriges med omega-3-fedtsyrer enten fra fiskeolie eller alternativt fra mikroalgen Ulkenia sp.
(7)
Det forventes derfor ikke, at anvendelsen af olie fra mikroalger i de i bilaget angivne fødevaregrupper vil resultere i en uacceptabel yderligere stigning i det samlede indtag af omega-3-fedtsyrer.
(8)
Olien fra mikroalgen Ulkenia sp. opfylder kriterierne i forordningens artikel 3, stk. 1.
(9)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Olie fra mikroalgen Ulkenia sp., jf. bilag I, kan markedsføres i Fællesskabet som en ny levnedsmiddelingrediens til de anvendelser og i henhold til de grænseværdier, der er fastsat i bilag II.
Artikel 2
Betegnelsen »olie fra mikroalgen Ulkenia sp.« anføres i ingredienslisten for fødevarer, der indeholder det.
Artikel 3
Denne beslutning er rettet til Lonza Ltd., Münchensteinerstrasse 38, 4002 Basel, Schweiz.
Udfærdiget i Bruxelles, den 21. oktober 2009.

Labels: 17
0
3
6
18